Trei copii, cu vârstele între 13 și 15 ani, au tâlhărit un alt minor, de 13 ani.

Conform unui comunicat al IPJ Cluj, la data de 18 septembrie a.c., în jurul orei 21:40, polițiștii au fost sesizați asupra faptului că unui minor în vârstă de 13 ani, din Cluj-Napoca, în timp ce se afla pe strada Fabricii, i-a fost luat prin violență telefonul mobil de către persoane necunoscute.

În urma celor reclamate, polițiștii s-au mobilizat rapid, iar în circa 30 de minute de la sesizare au fost identificați cei bănuiți de comiterea faptei, stabilindu-se că este vorba despre trei tineri, cu vârste cuprinse între 13 și 15 ani, din Cluj-Napoca și Baciu. De asemenea, în urma identificării celor trei, a fost recuperat și telefonul mobil sustras.

În cauză se continuă cercetările sub aspectul săvârșirii infracțiunii de tâlhărie calificată, faptă prevăzută și pedepsită de Codul penal.